b'\n_START_ARTICLE_\nDaorson\n_START_PARAGRAPH_\nDaorson (gr\xc5\xa1ko: \xce\x94\xce\xb1\xce\xbf\xcf\x81\xcf\x83\xcf\x8e\xce\xbd [Daorson]), glavno mesto heleniziranegailirskega plemena Daorsov, ki so od leta 300 do leta 50 pr. n. \xc5\xa1t. naseljevali dolino reke Neretve. Ostanki obzidja anti\xc4\x8dnega Daorsona so v bli\xc5\xbeini naselja Or\xc5\xa1ani\xc4\x87i pri Stolcu v Bosni in Hercegovini.\n_START_SECTION_\nZgodovina\n_START_PARAGRAPH_\nMesto je bilo zgrajeno okoli osrednje utrdbe \xe2\x80\x93 akropole in obdano z mogo\xc4\x8dnim obzidjem, zgrajenim iz velikih kamnitih blokov brez veziva, podobih tistim v Mikenah. V akropoli so bile vse pomembne upravne, javne in verske zgradbe. Obrambno obzidje se je raztezalo od jugozahoda proti severovzhodu. Dolgo je bilo 65 m, \xc5\xa1iroko 4,2 m in visoko od 4,5 do 7,5 m. Na obeh koncih obzidja sta bila stolpa in vrata. Daorsi so uporabljali gr\xc5\xa1ki jezik in imeli tesne trgovske stike z Grki._NEWLINE_V mestu so na\xc5\xa1li \xc5\xa1tevilne amfore za vino in nekaj fragmentov keramike. Najpomembnej\xc5\xa1a najdba je bila bronasta \xc4\x8delada, okra\xc5\xa1ena z nizom gr\xc5\xa1kih mitolo\xc5\xa1kih podob, vklju\xc4\x8dno z Afrodito, Niko, Heli, Dionizom, muzami in Pegazom. Napis na njej je podoben napisu na \xc4\x8deladi, ki so jo na\xc5\xa1li v Makedoniji. Na\xc5\xa1li so tudi ostanke granitnega kipa Kadma in Harmonije. Na kipu je ilirski relief s trinajstimi ka\xc4\x8dami in petimi pari orlovskih kril._NEWLINE_V manj\xc5\xa1i zgradbi so odkrili kovnico denarja in 39 razli\xc4\x8dnih kovancev. Na 29 kovancih je bila podoba kralja Balaja, ki je vladal po letu 168 pr. n. \xc5\xa1t.. Na devetih kovancih je bil gr\xc5\xa1ki napis DAORSON in podoba ladje. Lasten denar je bil za Daorse velikega pomena, ker jim je dajal neodvisnost in omogo\xc4\x8dal poslovne, kulturne in trgovske stike z drugimi plemeni_NEWLINE_Ko so Daorse napadli Dalmati, so se pridru\xc5\xbeili Issi (Vis) in prosili za pomo\xc4\x8d Rimsko republiko. V tretji ilirski vojni so zapustili Gencijevega polbrata Karavancija in se s svojim mo\xc4\x8dnim ladjevjem pridru\xc5\xbeili Rimljanom. Po vojni so zato od Rimljanov dobili posebne pravice.'